

Sund mad til folk med halvtomme lommer – et nyt europæisk projekt giver folk i risiko for fattigdom en CHANCE 

Livet på fattigdomsgrænsen[footnoteRef:1] forbindes ikke blot med dårlig økonomi, men medfører ofte også andre problemer, som dårligt helbred på grund af forkert ernæring. Der er en direkte forbindelse mellem indkomst og kostkvalitet, hvor kosten bliver tiltagende utilstrækkelig, i takt med at den socioøkonomiske status falder. En af årsagerne er, at folk med lav indkomst ofte ikke har råd til ernæringsrigtige fødevarer1. Et lavt uddannelsesniveau er endnu en grund til, at denne befolkningsgruppes kostvaner er utilfredsstillende. Uddannelse har stor betydning for, hvor meget den enkelte ved om ernæring, hvilket igen påvirker kostvanerne, herunder indtag af frugt og grønt2. Resultatet er: øget risiko for overvægt og fedme og relaterede problemer som diabetes og hjerte-kar-sygdomme samt helbredsproblemer som følge af utilstrækkelig mikroernæring. I Europa lever 81 millioner mennesker i risiko for fattigdom3. Den øgede risiko for sygdom i forbindelse med dårlig ernæring medfører ud over den enkeltes lidelser en betragtelig samfundsbyrde i form af sundhedspleje og velfærdsydelser. [1:  Personer, der bor i en husstand, hvor den ækvivalerede indkomst ligger under grænsen på 60 % af den nationale ækvivalerede medianindkomst (Eurostat).] 


Under projektet CHANCE, som støttes af Europa-Kommissionen, udvikler forskere og branchepartnere i fællesskab tillokkende, prisbillige og sunde fødevareprodukter, som kan forebygge typiske ernæringsmæssige problemer hos mennesker, der lever i risiko for fattigdom. I kampen for at gøre fødevarerne tilgængelige for folk med halvtomme lommer undersøger CHANCE-projektet de muligheder, der findes i form af billige teknologier og ingredienser. Det kan for eksempel være fiberrige biprodukter fra produktion af juice og andre afledte produkter fra fødevareforarbejdningen. Udviklingen af de nye fødevareprodukter kræver teknisk indsigt. Men samtidig er det lige så vigtigt at få en bred forståelse for den livsstil og de behov, som mennesker i risiko for fattigdom har. 

Statistikker fra Eurostat viser, at kvinder og ældre udgør to store risikogrupper, men forskerne på CHANCE-projektet arbejder på i endnu højere grad at klarlægge, hvilke grupper der er i risiko for fattigdom i Europa. Når grupperne er klarlagt, melder følgende spørgsmål sig: Hvad spiser de? Er det største problem overvægt og fedme, eller er de usunde, fordi de ikke får nok mikroernæring, eksempelvis i form af jern og B12-vitamin? For at finde frem til svarene vil forskerne på CHANCE-projektet gennemgå den videnskabelige litteratur, uddele spørgeskemaer om kostvaner, måle udvalgte personers vægt, højde og livvidde og tage bestik af deres ernærings- og helbredsmæssige status.

Forskerne vil desuden undersøge, hvad den identificerede risikogruppe opfatter som hindringer for at leve sundt, samt hvad forhandlere, producenter af mad- og drikkevarer og øvrige aktører i fødekæden mener står i vejen for, at den specifikke befolkningsgruppe får ernæringsrigtig kost. Det vil give fødevareproducenterne under CHANCE mulighed for at udvikle sunde fødevareprodukter, som rent faktisk også vil lande i netop den befolkningsgruppes indkøbskurve.

En væsentlig del af CHANCE-projektet er at skabe bevidsthed om projektet og dets resultater blandt politiske beslutningstagere, forbrugerorganisationer, videnskabsfolk, producenter af mad- og drikkevarer og sundhedspersonale. For at sikre, at budskabet når ud til alle disse aktører, agerer det europæiske råd for fødevareinformation, European Food Information Council (EUFIC), tovholder på formidlings- og kommunikationsaktiviteter i forbindelse med projektet. 

CHANCE-koordinator og professor ved Bolognas universitet Francesco Capozzi opsummerer: ”På trods af at de fleste kostrelaterede sygdomme er hyppigere blandt personer med lav indkomst, og som lever i risiko for fattigdom, bliver der ikke gjort ret meget for at udvikle sundere lavprisprodukter. Ved at finde ud af, hvordan vi kan mindske produktionsomkostningerne og lære mere om den specifikke forbrugergruppe, kan CHANCE forhåbentlig sætte skub i udviklingen af fødevareprodukter, som kan gøre noget ved problematikken, og gøre dem tilgængelige og fristende for de mennesker, der har brug for dem.” 

Noter til udgiveren:
CHANCE er et konsortium med mange funktioner. Det består af 17 partnere fra ni EU-lande, og 10 universiteter og forskningsinstitutioner samt fem små og mellemstore virksomheder (SMV’er) fra føde- og drikkevareindustrien deltager under projektet i aktiviteter inden for forskning og teknologisk udvikling. EUFIC – European Food Information Council – og CEN – Den Europæiske Standardiseringsorganisation – deltager i konsortiet for at sikre, at information om projektet og resultaterne heraf når ud til et bredere europæisk publikum. Francesco Capozzi og Alessandra Bordoni, begge professorer ved Bolognas universitet i Italien, er koordinatorer på projektet. 

Hvis du vil vide mere om projektet, kan du besøge www.chancefood.eu eller kontakte Cecilia Wanhainen på cecilia.wanhainen@eufic.org eller +32 2 506 89 89. 

